**Қазақстан Республикасының Сыртқы істер министрі Қ.Әбдірахмановтың Үкімет сағатында «Қазақстанның Азия бағытындағы сыртқы саясаты туралы» сөзі**

*(Астана қ., 2017 жылғы 25 желтоқсан, ҚР Парламенті Мәжілісі)*

**Құрметті Владимир Карпович!**

**Қадірлі депутаттар!**

Еліміздің саяси, экономикалық және әлеуметтік дамуына сыртқы қолайлы жағдайлар жасау, халықаралық аренада ұлттық мүдделерді қорғау Сыртқы істер министрлігінің жұмысында негізгі басымдықтары болып табылады.

Біз Мемлекет басшысының «**5 институционалдық реформаларды жүзеге асыру бойынша 100 нақты қадам**» Ұлт жоспары, «**Қазақстанның үшінші жаңғыруы: жаһандық бәсекеге қабілеттілік»** Жолдауы және «**Болашаққа бағдар: рухани жаңғыру**» мақаласы аясында Отанымыздың дамуына өз үлесімізді қосудамыз.

Өздеріңіз білетіндей, қазіргі заманғы Азия әлемнің саяси және экономикалық орталықтарының біріне айналуда, оның жаһандық рөлі жақын келешекте тек өсе беретін болады. Бұл ретте, азиялық ірі және шағын елдермен достық қарым-қатынастар мен өзара тиімді экономикалық байланыстарды дамыту **біздің ұлттық мүдделерімізге сай келеді**.

Осы орайда, бүгін Сіздердің алдарыңызға шығып, **Қазақстан Республикасының азиялық бағыттағы сыртқы саясаты туралы** егжей-тегжейлі баяндағым келеді.

\* \* \*

**Құрметті депутаттар!**

Бүгін өз баяндамамда мен әдейілеп **кең азиалық бағытқа** тоқталғым келеді. Және бұл кездейсоқ емес.

***Біріншіден,*** Азия – **4 млрд.-тан аса халқы және жаһандық экономикада 34% үлесі бар,** зор қуатпен дамып отырған өңір.

Бүгіннің өзінде осы кең ауқымды өңірдің **7 мемлекеті** **әлемнің 20 ірі экономикасының тобына** *(Қытай, Үндістан, Индонезия, Сауд Арабиясы, Түркия, Оңтүстік Корея, Жапония)* кіреді.

**«Жел соққан кезде қоршау емес, диірмен салу керек»**,-деген сөз бар. Бұл - Қазақстан үшін шексіз нарық, ол **2030 жылға қарай әлемдік Жалпы ішкі өнімнің 42 %-ын құрайды**.

***Екіншіден***, **Еуразияның орталық құрлықтық хабы** ретіндегі Қазақстанның табиғи орны **дамудың жаңа көздерін табу үшін барлық геоэкономикалық әлеуетті пайдалануға** мүмкіндік береді.

Біз Азиядан Еуропаға транзит қызметін көрсету үшін көлік логистикасындағы басымдықтарымызды пайдалануға ниеттіміз.

***Үшіншіден,*** *Азия* ***шығыстық менталитетті ескере отырып, жаһандық дамудың жаңа үлгісін*** *ұсынады.*

Жаңа геосаяси истернизация термині **Шығысқа тән бірлесіп даму мен ұжымшылдықты бейнелейді.**

Осының бәрі ескеріліп, Қазақстан Республикасының 2014-2020 жылдарға арналған сыртқы саясатының тұжырымдамасында сауда-экономикалық және инвестициялық-технологиялық ынтымақтастықты жандандыру арқылы Азия елдерімен қарым-қатынастарды нығайту белгіленген.

Осы орайда, Мемлекет басшысының тапсырмасы бойынша **Сыртқы істер министрлігі сыртқы саясаттың экономикалық құрамдас бөлігін нығайту бойынша институционалдық трансформация** жүргізді.

***Біріншіден,* Қытай Халық Республикасында, Оңтүстік Кореяда, Жапонияда, Үндістанда, Иранда** және басқа да бірқатар елдерде инвестициялар бойынша кеңесшілер қызметі енгізілді. Түркияда, Қытайда және Оңтүстік Кореяда ҚР Қаржы министрлігі Мемлекеттік кірістер комитетінің қызметкерлерінен **кедендік атташат институты** құрылды.

Дубай, Ыстамбұл, Пекин қалаларында «Қазинвест» кеңселері іске қосылды және мұндай кеңсе жақында Тегеранда ашылады.70 шет елде Қазақстан Республикасының құрметті консулдары институты сәтті жұмыс істеуде. Еліміздің шет елдердегі достары клубы белсенді пайдаланылып келеді.

***Екіншіден,* Министрлік сыртқы экономикалық міндеттерге қол жеткізу үшін ведомствоаралық ынтымақтастықты нығайтып келеді.**

**ҚР Инвестициялар және даму министрлігімен бірге** қазақстандық өнімдердің экспортын ілгерлету бойынша, **ҚР Ауыл шаруашылығы министрлігімен бірге** агроөнеркәсіп кешеніне шетелдік инвестицияларды тарту бойынша, **ҚР Қорғаныс және аэроғарыш министрлігімен бірге** қазақстандық қорғаныс өнімдерін экспорттау бойынша **Білескен іс-шаралар жоспарлары** қабылданды.

***Үшіншіден,* инвесторлармен жұмыс істеу жағдайы жақсарып келеді.** 2017 жылдың 1 қаңтарынан бастап Экономикалық ынтымақтастық дәне даму ұйымына мүше барлық елдер, сондай-ақ Малайзия, Біріккен Араб Әмірліктері және Сингапур үшін визасыз режим енгізілді. Бұл Астана халықаралық қаржы орталығын құру бойынша жүргізіліп жатқан жұмыстармен байланысты.

Біз шет елдермен **118** екіжақты үкіметаралық комиссияның және **24** іскерлік кеңестің тиімділігін арттыру бойынша жұмыс істеп келеміз.

Мұндай **ұзақ мерзімді жұмыстың алғашқы нәтижелері қазірдің өзінде байқалуда.** Нақтырақ айтқанда, 2017 жылдың қаңтар-қыркүйек айларында Қазақстанның Азия елдерімен сауда айналымының жалпы көлемі өткен жылдың сәйкес кезеңімен салыстырғанда **23 пайызға артты**. Ақшалай алғанда, ол **13,3 млрд. АҚШ долларын** құрады *(экспорт - 7,8 млрд. АҚШ долл., импорт - 5,4 млрд. АҚШ долл.)*.

\* \* \*

Сыртқы істер министрлігі **Мемлекет басшысының сыртқы саяси іс-шараларын ұйымдастыру** бойынша белсенді жұмыстар жүргізіп жатыр.

Бүгінгі талқыланып отырған бағыт бойынша 2016 және 2017 жылдары **Мемлекет басшысының** Қытайға (екі рет), Жапонияға, Оңтүстік Кореяға, Иранға, Түркияға, Біріккен Араб Әмірліктеріне және Сауд Арабиясына (екі рет) **9 шетелдік сапары өткізілді**. Сондай-ақ, өз кезегінде **азиялық 12 мемлекет пен үкімет** басшылары Қазақстанға сапармен келді.

*Анықтама үшін:* ***2016 жылы:*** *Қытай Мемлекеттік кеңесінің премьері Ли Кэцян - 3-4 қараша, Түркия Премьер-Министрі Ахмет Даутоғлы - 6 ақпан, Мысыр Президенті Абдел Фаттах әл-Сиси - 26-28 ақпан.*

***2017 жылы:*** *маусымда - ҚХР Төрағасы Си Цзинпинь, Ауғанстан президенті M.Ғани, Пәкістан Премьер-Министрі M.Шариф, Үндістан Премьер-Министрі Н.Моди, тамызда - Ауғанстан Премьер-министрі Абдулла Абдулла, қыркүйекте - Түркия Президенті Режеп Тайып Ердоған, Пәкістан Президенті М.Хуссейн, Иран Президенті Х.Роухани, Бангладеш Президенті Абдул Хамид.*

Еліміз **шығыс азиялық бағытта прагматикалық және белсенді** саясат жүргізеді.

Бірінші кезекте, Қазақстан **Қытаймен жан-жақты стратегиялық әріптестікті** дамытуға үлкен мән береді. Біз сындарлы ынтымақтастық динамикасын оң бағалаймыз. Арамызда сенім мен тату көршіліктің жоғары деңгейі сақталуда.

Бүгінде Қытай – геосаяси ықпалы өсіп келе жатқан, **қуатты экономикалық әлеуеті**, ауқымды қаржылық және технологиялық мүмкіндіктері бар ел. Бейжің 10 жыл мерзім ішінде 14 млрд. АҚШ долларынан астам инвестиция салған Қазақстанның негізгі шетелдік инвесторларының бірі болып табылады.

Біздің елдеріміз **биік және жоғары деңгейде қарқынды диалогты сақтап отыр**. ҚХР Төрағасы болып сайланған күннен бері Си Цзиньпин Қазақстанға **3 рет** келді *(2013 ж. қыркүйек, 2015 ж. мамыр, 2017ж. маусым).* ҚР Президенті Н.Ә.Назарбаев осы кезеңде Қытайға **5 рет** барды *(2013 ж. сәуір, 2014 ж. мамыр, 2015 ж. қыркүйек, 2016 ж. қыркүйек, 2017 ж. мамыр).*

Қытай тарапымен бірге **жаңа экономикалық «Нұрлы жол» бағдарламасын** ҚХР Төрағасы Си Цзиньпиннің 2013 жылы Назарбаев Университетінде алғаш рет жариялаған **«Белдеу мен жол» бастамасымен** ұштастыру бойынша белсенді жұмыс жүргізілуде,

Қазақстан **«Белдеу мен жол»** бағытындағы бірінші ел болғандықтан **Еуропаның Қытаймен негізгі байланыс буыны** және еуразиялық континенттік көпірдің басты бөлігі болып табылады.

**Қытаймен экономиканың түрлі салаларында жалпы соммасы 26 млрд. АҚШ доллары болатын 51 өндіріс жобасының тізімі** мақұлданды,оның бес жобасы іске қосылды *(жалпы құны 158 млн. АҚШ долл.).*

Қазақстан екіжақты қарым-қатынастардың локомотиві сауда-экономикалық ынтымақтастық болып табылатын **Жапониямен** көп жақты стратегиялық әріптестікті тереңдетуге ниетті. Астана мен Токио ядролық таратпау саласындағы жақын одақтастар болып табылады. ҚР Президенті Н.Назарбаевтың 2016 жылғы 6-9 қарашада Жапонияға жасаған ресми сапары барысында **Стратегиялық әріптестік туралы бірлескен мәлімде** қабылданды. Көлік, мұнай химиясы, қаржы және атом энергетикасы салаларында **шамамен 1,2 млрд. АҚШ долл. көлеміндегі 13 екіжақты коммерцияляқ** құжатқа қол қойылды.

**Оңтүстік Корея** өнеркәсіпті дамыту және ұлттық экономиканы әртараптандыру бойынша біздің негізгі әріптестеріміздің бірі болып табылады.

10 жыл ішінде **Оңтүстік Кореяның Қазақстан экономикасына инвестициясы 4,6 млрд. АҚШ долларын** құрады.

Қазақстан Республикасының Президенті Н.Назарбаевтың 2016 жылғы 9-11 қарашада Корея Республикасына жасаған мемлекеттік сапары барысында **Стратегиялық әріптестікті одан әрі тереңдету туралы бірлескен декларацияға және** **640 млн. АҚШ доллары соммасындағы 18 келісімге** қол қойылды.

**Моңғолияда** қазақ диаспорасының болуына байланысты, бұл ел Қазақстанның сыртқы саясатында маңызды орын алады. Екіжақты қарым-қатынастардың басымдыққа ие мәселелері Баян-Өлгей аймағында консулдық пунктін, сондай-ақ Қытай мен Ресей аумағы арқылы өтетін, Қазақстанды Монғолиямен байланыстыратын автокөлік жолының құрылысы болып табылады.

**Корей Халықтық Демократиялық Рсепубликасының** ядролық зымыран бағдарламасы – өңірдегі қауіп-қатерлердің бірі болып саналады. Солтүстік Корея тек 2017 жылы ғана **14 баллистикалық зымыран** ұшырды және алтыншы ядролық сынақтың сәтті өткізгенін мәлімдеді.

Біз Пхеньянның ядролық қарусыз болашақты қамтамасыз ету үшін ұжымдық күш-жігерге нұқсан келтіретін жауапсыз саясатына қатысты жалпы айыптауларға қосыламыз.

\* \* \*

**Оңтүстік Азия** елдерімен қарым-қатынастар Қазақстанның сыртқы саясатының маңызды бағыттарының бірі болып табылады. Біз сауда-экономикалық байланыстарды дамытуға, өзара тиімді инвестициялық жобаларды іске асыруға мүдделіміз.

**Үндістан** көлемді нарығы және жоғары экономикалық әлеуеті бар ірі мемлекет ретінде ІТ-технология, кибер-қауіпсіздік, көлік, логистика және теңіз порттарын пайдалану салаларындағы ынтымақтастықты кеңейту тұрғысынан қызығушылық тудырады.

Қазақстан мен **Пәкістан** арасындағы қарым-қатынас достық пен әріптестік рухында дамып келеді. Қазақстан Президент М.Хуссейннің және Премьер-министр Н.Шарифтың өткен жылғы Астанаға сапарларын жоғары бағалайды.

Қазақстанның сыртқы саясаты қарқынды дамып отырған **Оңтүстік-Шығыс Азия** өңіріне жіті назар аударады. АСЕАН экономикалық қоғамдастығы жалпы ішкі өнімінің тұтас көлемі 2,4 млрд АҚШ доллары болатын 629 млн тұрғын нарығын ұсынады.

2016 жылдың 5 қазанында Еуразиялық экономикалық одақ елдері және **Вьетнам** арасындағы еркін сауда аймағын құру арқасында Қазақстанның Вьетнаммен өзара сауда айналымың көлемі бүткіл АСЕАН елдерімен сауда айналымы көлемінен асып түсуіне септігін тигізіп, 2017 жылдың 9 айы ішінде 366 млн. АҚШ долларына жетті. 2017 жылдың ақпан айында **Қазақстан тарихында бірінші рет** **«Қазақстан - Ляньюньган (ҚХР) - Вьетнам» жаңа көлік дәлізі арқылы Вьетнамға 720 тонна көлемде бидай жөнелтілді.**

Қазақстан **Сингапурдың** әлеуметтік-экономикалық және инфрақұрылымдық даму тәжірибесін қолданып келе жатыр.

2017 жылы ЕАЭК пен Сингапур арасында еркін сауда аймағын құру жөніндегі келіссөздер болып өтті. Осы аймақ әлеуеті 3,9 млрд АҚШ доллары деңгейінде бағалануда.

Қазақстан **Малайзия мен Индонезияны** Оңтүстік Шығыс Азия аймағындағы өзінің басты әріптесі ретінде санайды. Бүгінгі таңда Қазақстанда малайзиялық компаниялар және инвесторлармен мұнай және газ, ауыл шаруашылығы және құрылыс салаларында **1 млрд. АҚШ доллары** көлеміндегі жобалар іске асырылуда.

Туризм саласы **Таиландпен** ынтымақтастығымыздың басты бағыттарының бірі болып саналады. Жыл сайын Таиландқа 70 мың қазақстандық туристер барады.

**\* \* \***

**Орта және Таяу Шығыс мемлекеттерімен** тығыз тарихи және рухани байланысы бар Қазақстан олармен және, тұтастай алғанда, ислам әлемімен қарым-қатынастарын тереңдетуге ниетті.

**Түркиямен** екіжақты қарым-қатынастардың негізі екі халықтың ортақ тарихи тамыры мен мәдени құндылықтары болып табылады. Ынтымақтастыққа 2016 және 2017 жылдары биік және жоғары деңгейде жасалған сапарлар тың серпін берді. Осы сапарлар барысында **соммасы 520 млн. АҚШ доллар болатын 21** **шартқа** қол қойылды. «Жаңа синергия 2017-2020» Бірлескен экономикалық бағдарламасын іске асыру басталды.

**Иранмен** ынтымақтастық өңірлік қауіпсіздік, Каспий теңізінің құқықтық мәртебесі, сондай-ақ сауда-экономикалық ынтымақтастық сияқты мәселелерді қамтиды. Иран қазақстандық астық пен металды тұтынушы ел болып табылады. 2016 жылғы сәуір айында Мемлекет басшысының Иранға сапары барысында **66 екіжақты құжатқа**, соның ішінде **жалпы 1,1 млрд. АҚШ долл. сомасындағы** 51 коммерциялық келісімге қол қойылды. Қазақстан тауарларын Иранның теңіз порттарына (Бандар-Аббас және Чабахар) жеткізу мақсатында транзит саласындағы ынтымақтастық маңызды болып қалуда.

Қазақстан қауіпсіздік пен тұрақтылықты, ауғанаралық жанжалды бейбіт жолмен реттеуді жақтай отырып, гуманитарлық-экономикалық және әскери-техникалық көмекке, сондай-ақ сауда-экономикалық саладағы өзара ықпалдастыққа ерекше көңіл бөле отырып, **Ауғанстанға** қатысты екшелген саясат жүргізуді жалғастыруда.

2016 жылғы Қазақстан Республикасының Президенті Н.Назарбаевтың **Сауд Арабиясына** сапары екіжақты қатынастарды дамытудағы маңызды оқиға болды. Сапар аясында энергетика, таукен, ауыл шаруашылығы және сауда салаларында **200 млн. АҚШ доллары сомасындағы 10 келісімге** қол қойылды.

2017 жылғы ҚР Президенті Н.Назарбаевтың **Біріккен Араб Әмірліктеріне** жасаған сапары екіжақты қарым-қатынастарды одан әрі дамытуға жаңа серпін берді. БАӘ басшылығымен өткізілген келіссөздердің қорытындылары бойынша бірқатар екіжақты құжаттарға қол қойылды.

Тұтастай алғанда, соңғы 10 жылда Қазақстан экономикасына салынған араб елдерінің тікелей инвестициялары **2,5 млрд. АҚШ долларын** құрады.

Израиль біз үшін ауыл шаруашылығы, әскери-техникалық, технологиялар трансферті салаларындағы ынтымақтастық бойынша әріптес ретінде қызығушылық тудырады.

Дегенмен, өңірлік және халықаралық күн тәртібіндегі кейбір проблемалар, соның ішінде Иерусалим мәртебесі мәселесіне қатысты түрлі көзқарастар бар. Осы ретте, Қазақстанның бұл мәселе бойынша ұстанымы өзгеріссіз қалатынын атап өткім келеді. Біз Палестина-Израиль шиеленісін реттеу 1967 жылғы шекарадағы астанасы Шығыс Иерусалим болатын Палестина мемлекетінің құрылуын көздейтін «екі халық үшін екі мемлекет» принципі негізінде жүзеге асырылуы керек деп есептейміз.

\* \* \*

Елбасы **«Әлем. 21 ғасыр» Манифесінде** атап өткендей, проблемаларды шешу құралы ретінде соғыстан бас тарту XXI ғасырда мемлекеттер арасындағы қатынастардың маңызды кесімі болуы керек.

Өкінішке орай, бүгінгі күні әлемде зорлық-зомбылықтың және тұрақсыздықтың күшеюін байқап отырмыз. БҰҰ мәліметтері бойынша 2008 жылдан бері трансұлттық күштердің қатысуымен болған **шиеленістердің саны үш есеге артып отыр**. Осы ретте, **Ауғанстандағы, Сириядағы, Ирактағы** қақтығыстарды және **Азия мен Таяу Шығыстағы басқа да шиеленіс нүктелерін** саяси жолмен реттеуді маңызды санаймыз.

Осы ретте, әлемде **Қазақстанның және Президент Н.Назарбаетвың бітімгерлік мүмкіншіліктерінің қажеттілігі** байқалып отырғанын нақты айтуға болады.

Қазақстанның **Сирия дағдарысын реттеудегі** рөлі жоғары бағаланады. Билік басындағы режім мен әскери оппозиция арасындағы диалогты орнату, деэскалация аймақтарын құру мен Сирия халқына гуманитарлық көмек көрсету **Астана алаңы** мен Елбасының айрықша рөлінің арқасында қол жеткізілгенін әлем қауымдастығы мойындайды.

2017 ж. 21-22 желтоқсанда өткен Астана үдерісінің 8-ші раунды Сирия жанжалын бейбіт реттеуге жақындататын айтарлықтай уағдаластықтарға қол жеткізуге алып келді. Атап айтқанда, тараптар ұсталғандарды беру, тұтқындармен алмасу жөніндегі жұмыс тобы туралы ережені, гуманитарлық минасыздандыру туралы мәлімдеме қабылдады, сондай-ақ 2018 жылғы 29-30 қаңтарда Сочиде Сирия ұлттық диалог конгресін өткізуге уағдаласты.

Сондай-ақ, Қазақстан Иран ядролық бағдарламасы бойынша келісімге қол жеткізуге және Бірлескен жан-жақты іс-қимыл жоспарын іске асыруға ықпал етті. Әлем жұртшылығы өңірде ядролық қауіпті жоюға негіз болған **Иран мен «алтылық» делдал елдер арасындағы Алматы раундтарының рөлін** жоғары бағалайды.

Биылғы жылы ҚР Президенті Н.Ә.Назарбаевтың **Азиядағы өзара іс-қимыл және сенім шаралары кеңесін** (АӨСШК) шақыру туралы бірінші халықаралық бастамасына 25 жыл толды. Ширек ғасырдан кейін АӨСШК 26 елді немесе Азия аумағының 90%-ын біріктіреді және әлем халқының жартысына жуықты құрайды. Біз әріптестермен бірлесіп, АӨСШК-ні толық халықаралық ұйымға айналдыру бойынша дәйекті жұмысты жалғастырудамыз. Оның қызметі Азия құрлығында диалог және сенім шараларын кеңейту, халықаралық қауіпсіздік жүйесін құруға бағытталады.

Биыл **Ислам ынтымақтастығы ұйымы** бағытында Мемлекет басшының төрағалығымен (2017 ж. 10-11 қыркүйек) Астанада ИЫҰ тарихында алғашқы рет **Ғылым және технологиялар саммитін** өткізу маңызды іс-шара болды. Саммиттің басты қорытындысы болып Ислам әлеміне 10 жылға арналған жалпы іс-қимыл бағдарламасын алғаш рет ұсынған Астана декларациясы және «2026 жылға дейін Ғылым, технология және инновацияны дамыту жөніндегі ИЫҰ бағдарламасы» болды.

Қазақстан **Шанхай ынтымақтастық ұйымы** шеңберінде үйлестірілген өзара ықпалдастықты жүзеге асыруда. Биыл Астанада 8-9 маусымда ШЫҰ-ға мүше мемлекеттер басшылары кеңесінің отырысы сияқты ірі іс-шара өткізілді. Астанадағы ШЫҰ Саммитінің маңызды нәтижесі Үндістан мен Пәкістанға Ұйымға мүше мемлекет мәртебесін беру болды. Енді ШЫҰ-ның жауапкершілік аймағы халық саны 3 млрд. адамды құрайтын аумақты қамтиды, оған 4 ядролық мемлекет және әлемдік экономиканың 30%-ға жуығы кіреді.

2017 жылы **Түркітілдес мемлекеттердің ынтымақтастық кеңесі** (ТМЫК, Түркі кеңесі) аясындағы басты назар үш түркітілдес ұйым - **Халықаралық Түркі академиясы, Түркі мәдениеті мен мұрасы** қоры және Көшпелі өркениет орталығының жарғылық құжаттарын дайындауға аударылды.

Осылайша, Азияның жоғары динамикасы, қазіргі өсімі және перспективалық дамуы Қазақстанның стратегиялық міндеттеріне қол жеткізу тұрғысынан біздің еліміз үшін жаңа мүмкіндіктер ашады.

\* \* \*

**Құрметті депутаттар,**

Тәуелсіздік жылдарында, қазақстандық дипломатия өзара тиімді ынтымақтастық пен прагматизм қағидаттарына негізделген барлық елдермен және халықаралық ұйымдармен қарым-қатынастардың сенімді жүйесін құрды.

Тұңғыш Президенттің ойластырылған сыртқы саясатының арқасында Қазақстан әлемдік сахнада тұрақтылықтың генераторы, мемлекетті дамытудың қарқынды және өркендеген үлгісі ретінде лайықты түрде қабылданады.

Баяндаманың соңында депутаттық корпустың өкілдерінен сыртқы саясатты жүзеге асыруда үлкен қолдау көрсетілетінін атап өткім келеді.

Қос палата мүшелері Парламентаралық Одақ, ТүркПА және ИЫҰ Парламент одағы сияқты құрылымдардың жұмысына белсенді қатысады, сондай-ақ парламенттік дипломатияның осындай, сондай-ақ достық топтары және бірлескен комитеттер форматтарында екіжақты парламентаралық байланыстарды сәтті нығайтып келеді.

Біз еліміздің сыртқы саяси басымдықтарын іске асыруда депутаттар корпусымен сапалы ынтымақтастықты жалғастыруға үлкен үміт білдіреміз.

**Назарларыңызға рахмет!**

Енді сіздердің қояр сұрақтарыңызға жауап беруге әзірмін.